Neuvoston direktiivi 78/142/ETY, annettu 30 päivänä tammikuuta 1978, elintarvikkeiden kanssa kosketuksiin joutuvia vinyylikloridimonomeeria sisältäviä tarvikkeita koskevan jäsenvaltioiden lainsäädännön lähentämisestä



Virallinen lehti nro L 044 , 15/02/1978 s. 0015 - 0017

Suomenk. erityispainos Alue 13 Nide 8 s. 0044

Kreikank. erityispainos: Luku 03 Nide 20 s. 0087

Ruotsink. erityispainos Alue 13 Nide 8 s. 0044

Espanjank. erityispainos: Luku 13 Nide 8 s. 0091

Portugalink. erityispainos: Luku 13 Nide 8 s. 0091



NEUVOSTON DIREKTIIVI, annettu 30 päivänä tammikuuta 1978, elintarvikkeiden kanssa kosketuksiin joutuvia vinyylikloridimonomeeria sisältäviä tarvikkeita koskevan jäsenvaltioiden lainsäädännön lähentämisestä (78/142/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 100 artiklan, ottaa huomioon elintarvikkeiden kanssa kosketuksiin joutuvia tarvikkeita koskevan jäsenvaltioiden lainsäädännön lähentämisestä 23 päivänä marraskuuta 1976 annetun neuvoston direktiivin 76/893/ETY(1) ja erityisesti sen 3 artiklan, ottaa huomioon komission ehdotuksen, ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että direktiivin 76/893/ETY 2 artiklassa säädetään, että tarvikkeista ei saa siirtyä niiden ainesosia elintarvikkeeseen siinä määrin, että ihmisten terveys saattaisi vaarantua, edellä mainitun direktiivin 3 artiklassa säädetään, että neuvosto antaa perustamissopimuksen 100 artiklassa määrättyä menettelyä noudattaen direktiiveillä tiettyjä tarvikeryhmiä koskevia erityissäännöksiä (erityisdirektiivit); nämä säännökset voivat sisältää erityisiä raja-arvoja, jotka koskevat tiettyjen ainesosien siirtymistä elintarvikkeeseen; sekä muita säännöksiä, joilla luodaan mahdollisuudet varmistua mainitun direktiivin 2 artiklan noudattamisesta, koe-eläimille annettujen suurien vinyylikloridimonomeeriannosten on osoitettu tuottavan haitallisia vaikutuksia; tällaisia vaikutuksia voisi ilmetä myös ihmisessä, elintarvikealan tiedekomitea on antanut lausunnon, jonka mukaan vinyylikloridimonomeeritasojen polyvinyylikloridissa ja vastaavissa polymeereissa tulisi olla niin alhaisia kuin mahdollista, ja samalla suositellut, että vinyylikloridia ei saisi olla havaittavissa elintarvikkeissa ja juomavedessä, määritettynä menetelmällä, jota useimmat laboratoriot voivat yleisesti soveltaa valtaosaan elintarvikkeista, vinyylikloridimonomeerin osalta jatkotutkimukset ovat tällä hetkellä käynnissä, mutta varotoimenpiteenä vinyylikloridimonomeerin saantia tulisi rajoittaa, kunnes tulokset ovat tiedossa, direktiivin 76/893/ETY 3 artiklassa tarkoitettu erityisdirektiivi on tarkoituksenmukainen keino tämän tavoitteen toteuttamiseksi, joskin myös direktiivin yleisiä säännöksiä voidaan soveltaa tällaisissa tapauksissa, ja tämä direktiivi ei kuitenkaan koske vinyylikloridipolymeerista tai -kopolymeerista valmistettujen tarvikkeiden kaikkia ominaisuuksia, minkä vuoksi jäsenvaltioille tulisi antaa lupa olla vaatimatta, että merkinnöissä annetaan direktiivin 76/893/ETY 7 artiklassa säädetyt tiedot, niiden mahdollisuuksien mukaisesti, joista sanotun artiklan 4 ja 5 kohdassa säädetään. ON ANTANUT TÄMÄN DIREKTIIVIN: 1 artikla 1. Tämä direktiivi on direktiivin 76/893/ETY 3 artiklassa tarkoitettu erityisdirektiivi. 2. Tämä direktiivi koskee vinyylikloridimonomeerin esiintymistä vinyylikloridipolymeerista tai -kopolymeeerista valmistetuissa tarvikkeissa, jäljempänä "tarvikkeet", jotka sellaisenaan ovat tarkoitetut joutuviksi elintarvikkeen kanssa kosketuksiin tai jotka ovat elintarvikkeen kanssa kosketuksissa ja ovat siihen tarkoitukseen tarkoitetut, ja vinyylikloridimonomeerin mahdollista siirtymistä näistä tarvikkeista. 2 artikla 1. Tarvikkeet eivät saa sisältää vinyylikloridimonomeeria enempää kuin liitteessä I säädetään. 2. Tarvikkeista ei saa siirtyä niiden kanssa kosketuksissa oleviin tai kosketuksiin joutuviin elintarvikkeisiin sellaisia määriä vinyylikloridia, että se voidaan havaita menetelmällä, joka täyttää liitteessä II säädetyt vaatimukset. 3 artikla Analyysimenetelmästä, joka on tarpeen sen tarkastamiseksi, että 2 artiklaa noudatetaan, säädetään direktiivin 76/893/ETY 10 artiklassa säädettyä menettelyä noudattaen, ja sen on täytettävä liitteessä II vahvistetut vaatimukset. 4 artikla Neuvosto tutkii uudelleen tämän direktiivin säännökset komission tämän direktiivin antamisen jälkeen kertyneen tieteellisen ja teknisen tiedon perusteella laatimien kertomusten pohjalta, joihin tarvittaessa on sisällytetty asianmukaisia muutosehdotuksia. Komission ensimmäinen kertomus toimitetaan neuvostolle viimeistään 1 päivänä tammikuuta 1979. 5 artikla Tällä direktiivillä ei vaikuteta kansallisiin säännöksiin tai määräyksiin, jotka koskevat direktiivin 76/893/ETY 3 artiklassa säädettyjä muita mahdollisia sääntöjä, eikä jäsenvaltioille kyseisen direktiivin 7 artiklan 4 ja 5 kohdan mukaisesti sallittuihin mahdollisuuksiin. 6 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 26 päivänä marraskuuta 1979. Jäsenvaltioiden on ilmoitettava tästä komissiolle viipymättä. 2. Jäsenvaltiot voivat lykätä 2 artiklan 2 kohdan ja liitteen II täytäntöönpanon ajankohtaan, jona 3 artiklassa tarkoitetusta yhteisön analyysimenetelmästä säädetään. 7 artikla Tämä direktiivi on osoitettu kaikille jäsenvaltioille. Tehty Brysselissä 30 päivänä tammikuuta 1978. Neuvoston puolesta Puheenjohtaja P. DALSAGER (1) EYVL N:o L 340, 9.12.1976, s. 19 (2) EYVL N:o C 118, 16.5.1977, s. 70 (3) EYVL N:o C 114, 11.5.1977, s. 13 LIITE I Vinyyliklorodimonomeerin enimmäismäärä tarvikkeissa Yksi milligramma kilogrammaa kohti valmiissa tuotteessa. LIITE II Tarvikkeissa olevan ja niistä vapautuvan vinyylikloridin määrittämismenetelmää koskevat vaatimukset 1. Tarvikkeissa olevan vinyylikloridin määrä sekä tarvikkeista vapautuvan elintarvikkeisiin siirtyvän vinyylikloridin määrä määritetään kaasukromatografilla käyttämällä "headspace"-menetelmää. 2. Määritettäessä tarvikkeista elintarvikkeisiin siirtynyttä vinyylikloridia määritysrajan on oltava 0,01 mg/kg. 3. Tarvikkeista elintarvikkeisiin siirtynyt vinyylikloridi määritetään periatteessa elintarvikkeista. Jos määrittäminen tietyistä elintarvikkeista on teknisistä syistä mahdotonta, jäsenvaltiot voivat sallia edellä tarkoitettujen elintarvikkeiden osalta määrittämisen simulantteja käyttämällä.